Talouslainsäädäntö kehittyy Baltian maissa. Idänkaupan Vientipalvelut 1/2002.
Talouslainsäädäntö muuttuu
kiihtyvään tahtiin Baltiassa
Baltian maissa tapahtuu kaiken aikaa tärkeitä muutoksia talouslainsäädännössä. EU:n seuraavan jäsenyyskierroksen lähestyminen vain lisää aktiviteettia ja aikataulusyistä joudutaan etenemään yhä pidemmin askelin.
Ulkomaisen Baltiassa toimivan yrityksen kannalta tärkeimmät seurantakohteet liittyvät tällä hetkellä yhtiöoikeuteen ja sopimusjuridiikkaan. Nyt on EU:n vaikutuksesta myös kilpailuoikeus tulossa ajankohtaiseksi.
EU-harmonisoinnin tuloksena myös Viron, Latvian ja Liettuan kansalliset lainsäädännöt yhdenmukaistuvat kaiken aikaa jo ennen tulossa olevaa jäsenyyttä. Tämä vahvistaa osaltaan muutoinkin selvästi havaittavaa talouselämän Pan-Baltia -trendiä.
Asianajaja Aku Sorainen painottaakin lainsäädännön muutosten seuraamista koko Baltian rintamalla. Alueella tehdään yhä enemmän yrityskauppoja rajojen yli ja eri maissa toimivien tytäryhtiöiden välinen yhteistyö on hallittava myös juridisesti.
Tällä hetkellä ainoana asianajotoimistona kaikissa kolmessa Baltian maassa toimiva Sorainen Law Offices on ratkaissut koordinaatiokysymykset perustamalla toimistoketjun puitteissa 10 työryhmää voidakseen hallita muutosprosessia tärkeimmillä liikejuridiikan erikoistumisalueilla.
Joukossa on myös EU-oikeuteen perehtyneitä spesialisteja.